4.  Inimeste elus on põhimõtteliselt kaks väga suurt kari, lõksu, eksamit, tuleproovi. Või  igaühe Scylla ja Charybdis, kui soovite. Nendeks on Võim ja Raha.  Isegi väike võim, isegi firmas, vallas, koolis, haiglas, rääkimata ministeeriumi, riigi, suurriigi juhtimisest, paneb inimese proovile. Võim võib olla nagu hea tööriist oskaja käes, et mitte öelda loomingulise inimese käes. Parim juht ongi loov juht! Aga võim võib olla ka kui narkootikum, siis see viib pruukija kõigepealt näilisse lendu ja kukutab seejärel maha. Ja siis saabub sõltuvus! Võimust.  Ning teiselt poolt vaadates on võim  inimestele proovikivi selles mõttes, et need, kel võimu pole, peaks katsuma mõista, et ka juhid, ka liidrid on inimesed. Meenu-tagem toda Kaido Kama tsitaati! Maailma üks mõjukamaid, dalai-laama rõhutab alati, et tema on vaid lihtne buda munk. Kui nn ülemad ei alluks võimunarkooti-kumidele ja nn alamad ei peaks kõiki ülalpool olijaid a priori lurjusteks, siis oleks elu palju ilusam. Ja üldine õhkkond kahtlemata loomingulisem. Võimule sattunud inimesed peaksid omale iga päev meenutama, et ükski võim pole tema  omandus, et see on talle vaid mõneks ajaks antud kasutada, et teisi teenida.  Rahaga on aga selline lugu, et seda tuleks osata nii anda kui ka vastu võtta. Tavaliselt räägitakse vaid andmisest. Hüva, sellegagi on probleeme. Tuntud on vaidlused, a la - kas asfalt või ajud. Küsimused, miks on meil üldse vaja teatreid, kui on kasiinod? Jms. Aga jätame banaalsused praegu kõrvale.  Andmist, heategevust, toetamist, annetamist, seda kõike veel mõtestatakse, ja sellele teele asunutest peetakse üldiselt  lugu. Pole midagi hullu selleski, kui mõnel puhul on liikumapanevaks jõuks ka inimlik edevus, mitte puhas altruism.  Aga teine pool on ka olemas ja see võib olla isegi keerulisem eksam. Vastu-võtmine.  Vastuvõtmise kunst on mõnele ületamatult raske. Uhkus ja upsakus, poosid ja jonn löövad välja seal, kus see on mõttetu. Vastuvõtmine on tegelikult sama-sugune vastastikuse heateo akt nagu andmine. Õieti on see nagu ühe teo kaks poolt.  Mitte kõik rahaomanikud või rahavajajad ei mõista seda.  Andmine ja vastuvõtmine on tõeliste inimsuhete loomine.  Seal alles on peidus tõeline loovus.  Ma lõpetan selle passusega oma tänase targutamise.  Soovin teile arusaamist sellest, et terve meie elu on üks õppimine. Terve meie elu. Ja peamine õppetund on - iseenda tundmaõppimine!